N'eo ket hepken saviad skrivagnerion Walarn a zo livet el linennoù-se, met saviad pep skrivagner, rak pep skrivagner a rank goveliañ a-nevez e yezh, ha pa skrivfe  er yezh ledetañ eus ar bed, pe en hini an nebeutañ komzet. N'eus netra roet, pep tra a rank bezañ gounezet. Koun a zeu din eus ur romant, Jorge, ur Braziliad (3), ma rank ar benndudenn, ouzhpenn kargañ ar c'harr-samm hag e vleniañ, ratreañ c'hoazh ar c'heflusker, ha diouzh an ezhomm sevel an hent dirazañ. Ur skeudenn dik a-walc'h a welan aze eus labour ar skrivagner.